section_heading: Trajni apostolski upravitelj trebinjsko-mrkanski
paragraph_text: Jederlinić je obavijestio Maslaća o svojoj namjeri da onamo pošalje isusovce, na što je Maslać pristao. Jederlinić je bezuspješno pokušavao ishoditi od austrijske diplomacije ferman osmanske središnje vlasti da se tamo isusovcima dopusti rad. Zatim je zamolio Maslaća da pokuša dobiti dozvolu od hercegovačkog mjesnog namjesnika Ali-paše Rizvanbegovića koji je bio Maslaćev osobni prijatelj. Isusovci su zajedno s Maslaćem otišli u Rizvanbegvićevu ljetnu rezidenciju u Blagaju i uspjeli dobiti bujuruldiju kojom je isusovcima omogućen rad na području Hercegovačkog ejaleta. Isusovci su djelovali kao misionari, župni upravitelji i kapelani.